Der er ikke mange timer til, at det sker. Alligevel er det stadig noget urealistisk for Tina Østergaard, at håndboldspilleren Mikkel Hansen snart bliver præsenteret hos Aalborg Håndbold. Tina Østergaard er formand for klubbens fangruppe, Aalborg Håndbold Support, og det har hun været, lige siden at den blev etableret i 2009. Dengang havde hun på ingen måde forestillet sig, at én af verdens bedste håndboldspillere en dag skulle spille for det nordjyske hold, men i dag har Mikkel Hansen første arbejdsdag hos Aalborg Håndbold. - Det er fedt, og det bliver helt sikkert en fest, hvor der kommer til at være et kæmpe arrangement, siger Tina Østergaard. 2000 fans er inviteret Klubben har nemlig arrangeret noget af en velkomst for den verdenskendte håndboldspiller. Klokken 10.15 begynder den første træning, og det bliver med stor mediebevågenhed fra hele 12 forskellige medier, der er med det første kvarter af træningen. Klokken 14 bliver der afholdt pressemøde, og herefter har akkrediterede medier mulighed for at tale med Mikkel Hansen. Men bare to timer efter bliver dørene for alvor åbnet for flere. Hele 2000 fans er inviteret med ved spillerpræsentationen i Sparekassen Danmark Arena, hvor der vil blive serveret pølser, øl og sodavand. - Det er fedt, at man gør det på den måde ved at give så mange mennesker mulighed for at komme med og være en del af det, siger Tina Østergaard. Ekstra opmærksomhed Som formand for klubbens fangruppe glæder hun sig i den grad over, at klubben har formået at trække Mikkel Hansen til, og hun er sikker på, at det vil gøre en forskel for Aalborg Håndbold udadtil. - Det betyder helt sikkert en masse ekstra opmærksomhed omkring klubben, og det kan måske være, at vi kan trække flere med, når vi spiller på udebane, siger Tina Østergaard. Indtil videre har Mikkel Hansen dog ikke trukket mange nye medlemmer til fangruppen, der i dag lyder på 755 medlemmer, oplyser Tina Østergaard. - Det kan være, at det kommer, når han er begyndt at spille hos os, siger hun.

Opsummering:
2000 fans er mandag inviteret med til pølser, øl og sodavand, når Mikkel Hansen bliver præsenteret hos Aalborg Håndbold.